Broj: 711-I-156-P-288-19/21-06-11

Zagreb, 22. siječnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Ivana Anušića, župana Osječko-baranjske županije,** na 112. sjednici, održanoj 22. siječnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Ivana Anušića, župana Osječko-baranjske županije, u vezi okolnosti postojanja poslovnih odnosa između trgovačkog društva ZVG d.o.o. iz Antunovca s KBC Osijek i drugim zdravstvenim subjektima na području Osječko-baranjske županije te u vezi obavljanja poslova voditelja izbornog stožera predsjedničke kandidatkinje Kolinde Grabar-Kitarović na izborima za predsjednika Republike Hrvatske 2019./2020.g,. neće se pokrenuti, s obzirom da prikupljeni podaci i dokumentacija u vezi navedenih okolnosti ne upućuju na moguću povredu odredbi ZSSI-a.**

Obrazloženje

Povjerenstvo je dana 20. rujna 2020.g. zaprimilo anonimnu prijavu podnesenu protiv dužnosnika Ivana Anušića, župana Osječko-baranjske županije, koja je zaprimljena pod brojem: 711-U-3230-P-288/19-01-2 te je povodom iste otvoren predmet pod brojem: P-288/19. U prijavi se u bitnom navodi kako je tvrtka ZVG d.o.o. od dolaska na vlast aktualnog Župana novi dobavljač sanitarne opreme i sredstava za čišćenje u KBC Osijek, HZJZ Osijek, Dom zdravlja Osijek i dr. poduzeća u vlasništvu Županije. Investitor gradnje ove tvrtke, odnosno predstavništva u Republici Hrvatskoj je županova šogorica, a prokurist od 2013 do 2018.g. Županova supruga. ZVG d.o.o. već 2 godine opskrbljuje javne i zdravstvene ustanove na području Osječko-baranjske županije koje su korisnice državnog proračuna.

Povjerenstvo je dana 3. listopada 2019.g. zaprimilo anonimnu prijavu podnesenu protiv istog dužnosnika. Navedena prijava zaprimljena je pod brojem: 711-U-3392-P-298/19-01-2 te je povodom iste otvoren predmet pod brojem: P-298/19. U prijavi se u bitnom traži pokretanje postupka utvrđivanja možebitnog sukoba interesa u slučaju obavljanja poslova prijavljenog dužnosnika kao šef izbornog stožera predsjedničke kandidatkinje Kolinde Grabar Kitarović.

S obzirom da je Povjerenstvo zaprimilo dvije prijave protiv istog dužnosnika, a oba predmeta koja su otvorena povodom navedenih prijava vode se u referadi istog izvjestitelja, Povjerenstvo je radi ekonomičnosti postupka, dana 3. rujna 2020.g., donijelo zaključak da će se povodom navedenih predmeta voditi jedan postupak pod brojem P-288/19.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Povodom navoda iz podnesenih anonimnih prijava Povjerenstvo je, u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatražilo očitovanje te potrebne podatke i dokumentaciju od nadležnih tijela kako bi steklo vlastita saznanja o mogućem sukobu interesa dužnosnika.

Člankom 3. stavkom 1. točkom 38. ZSSI-a propisano je da su župani i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je Ivan Anušić obnaša dužnost župana Osječko-baranjske županije u mandatu 2017.-2021. Stoga je Ivan Anušić, povodom obnašanja navedene dužnosti, obvezan postupati sukladno odredbama ZSSI.

Uvidom u podatke sudskog registra utvrđeno je da je pod MBS: 030133477 upisano trgovačko društvo ZVG d.o.o. za trgovinu, proizvodnju i usluge, OIB: 44391899796. Kao osnivač/član društva upisana je Sanja Šoštarić, dok je kao osoba ovlaštena za zastupanje upisan Mario Šoštarić. Uvidom u povijesne podatke za navedeni subjekt utvrđeno je kako je kao član društva ranije te kao prokurist od 2013. do 2018.g. bila upisana dužnosnikova supruga, …….. …………………...

Uvidom u podnesena izvješća o imovinskom stanju dužnosnika Ivana Anušića utvrđeno je kako je dužnosnik prijavio da je njegova supruga, …………………., u radnom odnosu u trgovačkom društvu ZVG d.o.o. Povjerenstvo je zatražilo i dobilo podatke i od hrvatskog zavoda za mirovinsko osiguranje iz kojih proizlazi kako je dužnosnikova supruga u radnom odnosu na puno radno vrijeme u društvu ZVG d.o.o. od prosinca 2014.g. U dijelu podataka „Ostala članstva i funkcije dužnosnika u drugim pravnim osobama, udruženjima i organizacijama“ navodi se kako predmetnih članstava dužnosnik nema.

U sudskom registru trgovačkog suda u Osijeku, pod MBS: 030000889 upisana je ustanova KLINIČKI BOLNIČKI CENTAR OSIJEK, OIB: 89819375646. Kao osoba ovlaštena na zastupanje upisan je Željko Zubčić, ravnatelj – zastupa samostalno. Pod MBS: 030000725 upisana je ustanova Dom zdravlja Osječko-baranjske županije, OIB: 17004513580. Kao osoba ovlaštena za zastupanje upisan je Mato Lukić, ravnatelj - zastupa pojedinačno. Hrvatski zavod za javno zdravstvo je vodeća javnozdravstvena ustanova koju osniva Republika Hrvatska. Hrvatski zavod za javno zdravstvo obavlja djelatnosti epidemiologije zaraznih bolesti i kroničnih masovnih nezaraznih bolesti, javnog zdravstva, zdravstvenog prosvjećivanja s promicanjem zdravlja i prevencije bolesti, zdravstvene ekologije, mikrobiologije, školske medicine, mentalnog zdravlja i prevencije ovisnosti. Uvidom u službene internetske stranice navedenih ustanova utvrđeno je kako dužnosnik Ivan anušić ne obnaša funkcije u tijelima navedenih ustanova.

Povjerenstvo je od Osječko–baranjske županije zatražilo očitovanje je li Osječko-baranjska županija, za vrijeme mandata župana Ivana Anušića, stupala u poslovne odnose s trgovačkim društvom ZVG d.o.o. U dostavljenom očitovanju, KLASA: 140-01/20-35/156 URBROJ: 341-99-11/1-20-2 od 17. studenog 2020.g. navodi se kako je uvidom u službenu dokumentaciju razvidno da Osječko-baranjska županija OIB: 10383308860, za vrijeme mandata župana Ivana Anušića nije stupala u poslovne odnose s trgovačkim društvom ZVG d.o.o.

U donosu na obavljanje poslova voditelja izbornog stožera predsjedničke kandidatkinje Kolinde Grabar-Kitarović na izborima za predsjednika Republike Hrvatske 2019./2020.g. Povjerenstvo je na 61. sjednici, održanoj dana 5. rujna 2019.g., dalo mišljenje da sukladno odredbama ZSSI-a nema zapreke da dužnosnik Ivan Anušić, župan Osječko-baranjske županije, bez novčane naknade obavlja poslove voditelja izbornog stožera na predstojećim izborima za Predsjednika Republike Hrvatske. Istim mišljenjem dužnosnik je upućen da, u svrhu zaštite vlastite vjerodostojnosti i povjerenja građana, za vrijeme obavljanja navedenih poslova, iste poslove jasno i nedvosmisleno odjeli od obnašanja dužnosti župana, pri čemu treba voditi računa da ne koristi materijalne, kadrovske i prostorne resurse županije te da za vrijeme trajanja navedenih poslova ovlasti svojeg zamjenika za obavljanje poslova župana Osječko-baranjske županije.

Na traženje Povjerenstva Osječko-baranjska županija je dostavila očitovanje od 7. prosinca 2020.g. u kojem se navodi kako je uvidom u evidencije utvrđeno da dužnosnik Ivan Anušić za vrijeme dok je obavljao poslove voditelja izbornog stožera predsjedničkog kandidata na izborima za predsjednika Republike Hrvatske 2019./2020. godine, u tu svrhu nije koristio materijalne, kadrovske i prostorne resurse županije. Također, Zaključkom o povjeravanju poslova zamjeniku župana KLASA: 022-01/19-01/4, URBROJ: 2158/1-01-02-19-3 od 4. listopada 2019. godine, župan Ivan Anušić, ovlastio je svojeg zamjenika Gorana Ivanovića za obavljanje poslova iz djelokruga župana Osječko-baranjske županije za vrijeme obavljanja poslova voditelja izbornog stožera na izborima za predsjednika Republike Hrvatske, temeljem Mišljenja Povjerenstva, a sukladno ovlasti iz članka 43. Zakona o lokalnoj i područnoj (regionalnoj) samoupravi. U prilogu očitovanja dostavljen je predmetni Zaključak.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

Člankom 4. stavkom 2. ZSSI-a propisano je da je član obitelji dužnosnika u smislu navedenog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnik. Stavkom 5. istog članka propisano je da su povezane osobe u smislu ZSSI-a bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, kao i ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Dakle supruga dužnosnika smatra se s dužnosnikom povezanom osobom u smislu odredbi ZSSI-a.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Imajući u vidu cilj i svrhu ZSSI-a, propisanu člankom 1. ZSSI-a, Povjerenstvo bi za utvrđivanje da je u postupanju dužnosnika došlo do povrede članka 7. ZSSI-a trebalo utvrditi okolnosti iz koje proizlazi da je dužnosnik diskrecionom ocjenom unutar svojih nadležnosti, koje kao Osječko-baranjski župan ima, koristio svoju javnu dužnost za osobni probitak ili probitak osobe za koju se može smatrati da je s dužnosnikom interesno povezana. Povredu članka 5. ZSSI-a dužnosnik bi pak počinio ako svojim postupanjem ili propustom ne bi zaštitio vlastitu vjerodostojnost, odnosno ako ne bi spriječio nastanak situacije u kojoj bi postojala opravdana percepcija da je javnu dužnost koristio za osobni probitak ili probitak osobe za koju se može smatrati da je s dužnosnikom interesno povezana.

U predmetnom slučaju, u odnosu na trgovačko društvo ZVG d.o.o., u kojem je zaposlena dužnosnikova supruga, Povjerenstvo je utvrdilo kako za vrijeme mandata dužnosnika Ivana Anušića nije bilo poslovnih odnosa s Osječko-baranjskom županijom, kao tijelom javne vlasti u kojem dužnosnik obnaša dužnost. U odnosu na KBC Osijek i druge ranije navedene ustanove, Povjerenstvo je utvrdilo kako dužnonik ne obnaša funkciju u tijelima navedenih ustanova te nije prikupljalo podatke o mogućim poslovnim odnosima navedenih ustanova i društva ZVG d.o.o. Slijedom navedenog, nisu utvrđene okolnosti koje bi upućivale da je dužnosnik u odnosu na okolnost radnog odnosa njegove supruge u predmetnom društvu počinio povredu neke od odredbi ZSSI-a.

U odnosu na poslove voditelja izbornog stožera, člankom 37. Zakona o financiranju političkih aktivnosti, izborne promidžbe i referenduma („Narodne novine“ broj 29/19.) propisano je da je za potrebe izborne promidžbe zabranjeno koristiti sredstva državnog proračuna ili proračuna jedinica samouprave koja kandidati odnosno osobe na kandidacijskoj listi, kao dužnosnici Republike Hrvatske ili izabrani dužnosnici lokalne i područne (regionalne) samouprave, koriste u obavljanju svojih dužnosti. Istim člankom toga Zakona propisano je da je za potrebe izborne promidžbe zabranjeno korištenje uredskih prostorija, službenih vozila i uredske opreme državnih tijela i jedinica samouprave, osim osobama na koje se odnose posebni propisi o štićenim osobama. U tom pogledu Povjerenstvo zaključuje da, u svrhu zaštite vlastite vjerodostojnosti i povjerenja građana da navedene resurse vezane uz obnašanje dužnosti župana dužnosnik ne koristi za obavljanje poslova voditelja izbornog stožera dužnosnik, odnosno da treba poslove voditelja izbornog stožera predsjedničkog kandidata jasno i nedvosmisleno odvojiti od obnašanja dužnosti župana Osječko-baranjske županije. Iz dostavljenih podataka utvrđeno je kako dužnosnik za vrijeme dok je obavljao poslove voditelja izbornog stožera predsjedničkog kandidata, u tu svrhu nije koristio materijalne, kadrovske i prostorne resurse Županije. Također, Zaključkom o povjeravanju poslova zamjeniku župana dužnosnik je ovlastio svojeg zamjenika za obavljanje poslova iz djelokruga župana Osječko-baranjske županije za vrijeme obavljanja poslova voditelja izbornog stožera na izborima za predsjednika Republike Hrvatske, sve sukladno Mišljenju Povjerenstva. Stoga u pogledu ovih poslova nisu utvrđene okolnosti koje bi upućivale na moguću povredu odredbi ZSSI-a.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Ivan Anušić, elektroničkom dostavom
2. Objava na internetskoj stranici Povjerenstva
3. Pismohrana